На основу чл.119. став 1. тачка 1) а у вези са чл. 80-86. Закона о основама система образовања и васпитања ("Службени гласник РС", бр. 88/2017, 27/18-др. Закон, 10/19, 6/20, 129/21 и 92/23 у даљем тексту: Закон), Школски одбор Правно-пословне школе „Димитрије Давидовић“ у Земуну  (у даљем тексту Школа), на седници одржаној дана  22.08.2024. године, доноси
ПРАВИЛНИК
О ДИСЦИПЛИНСКОЈ И МАТЕРИЈАЛНОЈ ОДГОВОРНОСТИ УЧЕНИКА

Правно-пословне школе «Димитрије Давидовић» Земун

I ОПШТЕ ОДРЕДБЕ

Члан 1.

Овим Правилником ближе се уређују обавезе ученика, дисциплинска и материјална одговорност ученика, врсте повреда обавеза ученика, васпитно- дисциплински поступак, васпитне и васпитно - дисциплинске мере као и орган надлежан за њихово изрицање и правна заштита ученика Правно-пословне школе „Димитрије Давидовић“ у Земуну  
Члан 2.

Ученик може да одговара само за повреду обавезе која је у време извршења била прописана законом или општим актом. 

Ученик може да одговара за лакшу повреду обавезе утврђену општим актом школе, за тежу повреду обавезе која је у време извршења била прописана Законом или посебним законом и за повреду забране, у складу са Законом.

Члан 3.

Ученик, односно родитељ или законски заступник ученика, одговара за материјалну штету коју ученик нанесе школи, намерно или из крајње непажње, у складу са законом.

II ОБАВЕЗЕ УЧЕНИКА

Члан 4.


Ученик има обавезу да:

1. редовно похађа наставу и друге облике образовно-васпитног рада и извршава школске обавезе;

2. поштује правила понашања, одлуку директора и органа школе; 

3. ради на усвајању знања, вештина и вредносних ставова утврђених школским програмом, прати сопствени напредак и извештава о томе наставнике и родитеље, односно  друге законске заступнике;

4. не омета извођење наставе, не напушта час и друге облике образовно-васпитног рада без претходног одобрења наставника, да не закашњавају на наставу нити на друге облике образовно-васпитног рада;
5. поштује личност других ученика, наставника и осталих запослених у школи;

6. стара се о очувању животне средине и понаша у складу са правилима еколошке етике;

7. чува имовину школе и чистоћу и естетски изглед школских просторија, као и имовину других организација за време посете или извођења дела програма образовно-васпитног рада;

8. у поступку оцењивања покаже своје стварно знање без коришћења разних облика преписивања и других недозвољених облика;

9. да се одева пристојно (без обнажених леђа, стомака и деколтеа, без кратких панталона и мини сукања);

10. да чувају од оштећења и уништења ђачку књижицу, сведочанство и друге јавне исправе које издаје школа;

11. да не врше било какве измене у школској евиденцији и јавним исправама које издаје школа и да исте дају на увид родитељу,односно старатељу;

12. да се уздржавају од изражавања националне, расне и верске  нетрпељивости;

13. да у згради Школе и у школском дворишту не пуши, да не употребљава алкохол, наркотичка и слична средства и не подстрекује  друге ученике  на такву употребу;

14. да у згради Школе и школском дворишту, за време обављања образовно-васпитног рада ван зграде Школе и школског дворишта, као ни на путу између куће и  Школе, не носи оружје или друга опасна средства којима се може угрозити живот и тело ученика, запослених и трећих лица или се може нанети материјална штета;

15. да не изазива тучу и да не учествују у тучи; 

16. да сам води рачуна о својим личним предметима, прибору и опреми;
17. да се за решавање проблема у односима са другим ученицима, наставницима, родитељима ученика или трећим лицима обраћа дежурном наставнику, одељењ​ском старешини, школском психологу,   а по потреби и 
Дужност ученика, родитеља, односно законског заступника ученика,  је да у року од осам дана од дана престанка спречености да присуствује настави, правда изостанак ученика и доставља потпуне и тачне контакт информације.

У остваривању права и обавеза ученик не сме да угрожава друге у остваривању њихових права.

III ДИСЦИПЛИНСКА ОДГОВОРНОСТ УЧЕНИКА

Члан 5.

Према ученику који врши повреду правила понашања у школи или не поштује одлуке директора и органа школе, неоправдано изостане са наставе  осам часова, односно који својим понашањем угрожава друге у остваривању њихових права, као и у случају сумње да је починио тежу повреду обавезе ученика и повреду забране из чл. 110–112. школа уз учешће родитеља, односно другог законског заступника, појачава васпитни рад.

Васпитни рад остварује се активностима: у оквиру одељењске заједнице, стручним радом одељењског старешине, педагога, психолога и посебних тимова. Када је неопходно, школа сарађује и са одговарајућим установама социјалне, односно здравствене заштите, ради одређивања и пружања подршке ученику у вези са променом његовог понашања. 

Одељењски старешина, заједно са стручним сарадницима, односно са тимом за заштиту од дискриминације, насиља, злостављања и занемаривања или тимом за инклузивно образовање, сачињава план појачаног васпитног рада који траје најкраће до окончања васпитно-дисциплинског поступка.

Одељењски старешина води посебну педагошку евиденцију о појачаном васпитном раду у коју се уносе подаци о: догађају, учесницима, временској динамици, предузетим активностима и мерама и оствареним резултатима тог рада.

Резултате појачаног васпитног рада, на основу заједничког извештаја одељенског старешине, стручних сарадника и тимова, директор, односно наставничко веће узима у обзир приликом изрицањa васпитно - дисциплинске мере.

Са учеником који ван простора школе, односно другог простора у коме школа остварује образовно-васпитни рад, учини повреду забране из чл. 110–112. школа у складу са извештајем спољашње мреже заштите појачава васпитни рад, уз предузимање других активности у складу са прописима којима се уређују: критеријуми за препознавање облика дискриминације, поступање установе у случају сумње или утврђеног дискриминативног понашања и вређања угледа, части и достојанства личности, као и протокола поступања у одговору на насиље, злостављање и занемаривање.  
Лакше повреде обавеза и изрицање васпитних  мера
Члан 6.

Лакше повреде обавеза ученика су:

1. неоправдано изостаjање са наставе и других облика образовног рада, у току школске године до 15 неоправданих изостанака 
2. учестало закашњавање на часове наставе и других облика образовно-васпитног рада; 
3. самовољно напуштање наставе и других облика образовно-васпитног рада пре завршетка рада;  
4. непридржавање одлука директора, наставника и органа школе;  
5. непридржавање правила понашања у школи, т.j. понашање супротно одредбама Правила о понашању ученика, запослених и родитеља ученика и других општих аката школе;  
6. непристоjно понашање према друговима и другарицама, наставницима и другим радницима Школе;  
7. недолично понашање у Школи или школском дворишту;  
8. непримерено и недолично понашање ван школског простора;
9. немаран однос према раду, наставним средствима и имовини Школе и установама у коjима се изводе практична настава и вежбе; 
10. ако не чува од оштећења и уништења ђачку књижицу, сведочанство и друге jавне исправе коjе школа издаjе; 
11. ако не да на увид ђачку књижицу родитељу, односно старатељу, у коjу се уносе обавештења, успех, васпитно-дисциплинске мере и друго; 
12. недисциплиновано понашање на часовима, односно ометање извођења наставе или других облика образовно-васпитног рада; 
13. неприкладно одевање – одевање противно правилима понашања у школи и установама где се обавља настава у блоку;
14. небрга о личноj хигиjени и уредности, хигиjени школских и других просториjа у коjима се врши образовно- васпитна делатност; 
15. злоупотреба лекарског оправдања  
16. улазак у зборницу и друге службене просториjе без позива и одобрења; 
17. неоправдано  задржавање у ходницима школе за време часа; 
18. ако у своjству редара не припреми средства и услове за наставу, или не обавести наставника о одсуству ученика; 
19. ако у своjству редара не чува предмете, књиге и прибор ученика, или се не стара о хигиjени учионице; 
20. ако у своjству редара не приjави оштећење школске или личне имовине и не приjави пре почетка наставе уочене недостатке наставнику, чистачици или домару школе; 
21. коришћење мобилног телефона и коришћење електронских уређаjа и других средстава коjима се ремети дисциплина на часу или на другим облицима образовно-васпитног рада, а коjи не служи за превару у поступку  оцењивања и не представља тежу повреду обавеза;  
22. достављање непотпуне и нетачне контакт информациjе,  или одбиjање да се исте доставе, односно недостављање истих, 
23. напуштање дежурства, недолазак на дежурство, односно вршење дежурства у школи супротно правилима п понашању дежурних ученика; 
24. понашање на начин описан на првом или другом нивоу Правилника о протоколу поступања у установи у одговору на насиље, злостављање или занемаривање који се непосредно примењује у школи

25. повреде других обавеза које се не сматрају тежом повредом обавеза ученика.
Члан 7.
За лакшу повреду обавеза ученика могу се изрећи следеће васпитне мере:

· опомена, 

· укор одељенског старешине,
· укор одељенског већа.

Мера из става 1. овог члана може да се изрекне ученику ако је Школа претходно предузела неопходне активности из члана 5. овог Правилника.

Ако Школа није претходно предузела неопходне активности из члана 5. овог Правилника, предузеће их пре изрицања мере.

Члан 8.

Васпитне мере изричу се ученику за лакшу повреду обавезе из члана 6. овог Правилника, без вођења васпитно – дисциплинског поступка на основу изјашњавања наставника који остварују наставу у одељењу ученика.

Васпитне мере одељењски старешина уписује у ђачку књижицу и књигу евиденције образовно васпитног рада (дневник) у одељак „напомена“.

Одељењски старешина је дужан да о учињеној лакшој повреди обавезе ученика и изреченој васпитној мери обавести родитеља, односно другог законског заступника ученика и да уредно води документацију о изреченим мерама. 
Члан 9.
Опомена се изриче за неоправдано изостајање са наставе и других облика образовно-васпитног рада до 8 часова у току школске године и за друге лакше повреде обавеза ученика прописане овим Правилником. Опомену изриче одељењски старешина на часу одељењске заједнице.
Укор одељењског старешине изриче се за неоправдано изостајање са наставе и других облика образовно-васпитног рада 8 часова у току школске године и за друге лакше повреде обавезе ученика прописане овим Правилником. Васпитну меру укор одељењског старешине изриче одељењски старешина на часу одељењске заједнице.
Укор одељењског већа изриче се за неоправдано изостајање са наставе и других облика образовно-васпитног рада од 9 до 15  часова у току школске године и за  друге лакше повреде обавезе ученика прописане овим Правилником. Укор одељењског већа изриче одељењско веће већином гласова укупног броја чланова већа, а на предлог одељењског старешине или било ког члана одељењског већа. Гласање је јавно.
Теже повреде обавеза, повреде забране, васпитно-дисциплински поступак

 и васпитно-дисциплинске мере
Члан 10.

Теже повреде обавеза ученика су:

1. уништење, оштећење, скривање, изношење, преправка или дописивање података у евиденциjи коjу води школа или друга организациjа, односно орган;  
2. преправка или дописивање података у jавноj исправи коjу издаjе школа или орган, односно исправи коjу изда друга организациjа;  
3. уништење или крађа имовине школе, привредног друштва, предузетника, ученика или запосленог;  
4. поседовање, подстрекавање, помагање, давање другом ученику и употреба психоактивних супстанци, алкохола, дрога и никотинских производа;  
5. уношење у школу или другу установу оружjа, пиротехничког средства или другог предмета коjим може да угрози или повреди друго лице;  
6. понашање ученика коjим угрожава властиту безбедност или безбедност других ученика, наставника и запослених у школи, у школским и другим активностима коjе се остваруjу ван школе, а коjе школа организуjе и коjе доводи до њиховог физичког и психичког повређивања;  
7. употреба мобилног телефона, електронског уређаjа и другог средства у сврхе коjима се угрожаваjу права других или у сврхе преваре у поступку оцењивања; 
 а) Снимање и слање фоторгафија и видео записа контролних задатака, писмених задатака и других материја које имају за циљ проверу знања ученика, дугим ученицима у истом или другом одељењу.

б) Снимање дигиталних записа наставника у току наставе и ван настaве који имају за циљ нарушававање приватности и вређају достојанство, част и углед личности.

ц) Снимање дигиталних записа ученика у току наставе и ван наставе који имају за циљ нарушававање приватности и вређају достојанство, част и углед личности.

д) Објављивање фотографија, аудио и видео записа неовлашћено насталих у школи, на друштвеним мрежама и интернет пплатформама које вређају част и углед наствника и ученика и њихову личност извргавају руглу.

8. неоправдано изостаjање са наставе и других облика образовно-васпитног рада више од 25 часова у току школске године, од чега више од 15 часова након писменог обавештавања родитеља, односно другог законског заступника од стране школе;  
9. учестало чињење лакших повреда обавеза у току школске године, под условом да су предузете неопходне мере из става 1. овог члана ради корекциjе понашања ученика.  
За повреде из става 1. тач. 8) и 9) овог члана обавезна jе поступност у            изрицању мера.  
Члан 11.

Забране за чију повреду ученик одговара су:
1. забрана дискриминације – у складу са чл.110. Закона;

2. забрана насиља, злостављања и занемаривања - у складу са чл.111. Закона;

3. забрана понашања које вређа углед, част или достојанство -  у складу са чл.112. Закона.
Члан 12.

Када ученик изврши тежу повреду обавезе, односно повреду забране, Школа одмах обавештава родитеља, односно другог законског заступника ученика,  и укључује га у одговарајући поступак.

Члан 13.

За теже повреде обавеза ученика и за повреде забране Школа мора водити васпитно-дисциплински поступак о ком одмах мора бити обавештен родитељ, односно други законски заступник ученика.
Члан 14.
Одељењски старешина, предметни наставник или друго лице које има сазнање о извршеној повреди, писменим путем обавештава директора школе да постоји основана сумња да је ученик извршио тежу повреду обавезе или повреду забране.

Лице из става 1. овог члана доставља директору податке о ученику, опис теже повреде обавезе ученика, односно повреде  забране, време, место и начин извршења повреде и одговарајуће доказе.

Члан 15.

Васпитно – дисциплински поступак покреће директор закључком, и то  за учињену тежу повреду обавезе ученика наjкасниjе у року од пет дана од дана сазнања, а за повреду обавезе ученика из чл.83. став. 8. тач. 4) и 5) Закона и за учињену повреду забране  одмах, а наjкасниjе у року од два дана од дана сазнања.  
Под даном сазнања подразумева се дан када је директор добио писмено обавештење из чл.14. овог Правилника.
Директор школе може покренути  васпитно-дисциплински поступак и на основу личног сазнања о учињеној повреди обавезе  или забране. 
Закључак садржи податке о ученику, опис теже повреде обавезе ученика, односно повреде забране, време, место и начин извршења повреде и одговарајуће доказе.

Закључак се доставља ученику, односно његовом родитељу или законском заступнику, одељењском старешини, као и одговарајућем стручном тиму, уколико за тим постоји потреба.
Члан 16.

Васпитно-дисциплински поступак води директор и окончава га решењем.. 

Васпитно – дисциплински поступак је хитан и води се применом правила општег управног поступка.
У васпитно-дисциплинском поступку ученик, уз присуство родитеља, односно другог законског заступника, као и сви остали учесници и сведоци мораjу бити саслушани и дати писану изjаву.  
Уколико ученик одбије да дậ писмено изјашњење, одлука о одговарајућој васпитно-дисциплинској мери биће донета и без изјашњења.
Уколико се родитељ, односно други законски заступник ученика, коjи jе уредно обавештен, не одазове да присуствуjе васпитно-дисциплинском поступку, директор школе поставља одмах, а наjкасниjе наредног радног дана психолога, односно педагога  Школе да у овом поступку заступа интересе ученика, о чему одмах обавештава центар за социjални рад.  

Доказна средства могу бити изјаве ученика, искази сведока, јавне и приватне исправе, мишљења тимова, одељењског старешине и стручних сарадника. 
Одељењски старешина прикупља доказна средства (изjаве ученика и запослених, тачну евиденциjу неоправданих изостанака и сл.), и доставља их директору школе за потребе вођења поступка. 
Члан 17.

О току васпитног-дисциплинског поступка води се записник.

Записник садржи место и време кад се радња у поступку врши, имена присутних лица,  податке о закључку на основу којег је покренут поступак, податке о ученику против кога се поступак води, изјаве ученика, родитеља, сведока и осталих учесника у поступку ако их има, и друге доказе који су битни за правилно и потпуно утврђивање чињеничног стања, а изнети су у току поступка. 

Записник води административни референт, или друго запослено лице које директор одреди.
Члан 18.

Васпитно-дисциплински поступак окончава се након вођења поjачаног васпитног рада са учеником, доношењем решења у року од 30 дана од дана покретања. 
 У оквиру појачаног васпитног рада реализује се и друштвено-корисни, односно хуманитарни рад.

 У случају теже повреде обавезе ученика  из чл.83. став. 8. тач. 4) и 5) Закона и повреде забране, васпитно дисциплински поступак окончава се доношењем решења у року од 20 дана од дана покретања.
У васпитно дисциплинском поступку који је покренут за тежу повреду обавезе ученика из чл.83. став. 8. тач. 4) и 5) Закона и повреду забране, ученик може бити удаљен из непосредног васпитног рада који обухвата обавезну наставу и остале облике образовно-васпитног рада и то најкраће пет радних дана а најдуже до окончања васпитно-дисциплинског поступка поступка.

Пре доношења решења о удаљењу мораjу се  утврдити све чињенице коjе су од значаjа за одлучивање.

 Директор школе ће након процене тима за заштиту од дискриминације, насиља, злостављања и занемаривања у складу са протоколом поступаља у установи и правилником о друштвено-корисном, односно хуманитарним радом донети решење о удаљењу ученика из образовно-васпитног рада. Школа је дужна да о удаљењу ученика обавести надлежни центар за социјални рад.
Током удаљења ученик, родитељ, односно други законски заступник је дужан да се информише о току наставног процеса и да садржаје програма наставе и учења прати уз употребу наставног материјала који је школа у обавези да достави ученику ради обезбеђивања континуитета у образовању.

Одељењски старешина по прибављеној процени тима за заштиту ученика предлаже одељењском већу смањење закључне оцене из владања на крају другог полугодишта ученику који учини тежу повреду обавезе или повреду забране на крају другог полугодишта када није могуће водити васпитно-дисциплински поступак.
Уколико се у току траjања васпитно-дисциплинског поступка ученик, родитељ или други законски заступник поднесе захтев да се ученик испише из школе, Школа ће донети решење којим се издавање исписнице одлаже до окончања васпитно-дисциплинског поступка. 
На ово решење ученик, родитељ или други законски заступник нема право жалбе, али има право на судску заштиту у управном спору.

Школа jе у обавези да у исписницу унесе податке о васпитно-дисциплинским мерама, приликом превођења, односно уписивање ученика у другу средњу школу у току школске године.
Школа у којој ученик наставља школовање у обавези је да прати  понашање ученика и спроводи појачан васпитни рад у сарадњи са надлежним центром за содијални рад и другим установама спољашње заштитне мреже .
Члан 19.
Приликом доношења одлуке о изрицању васпитно-дисциплинске мере, орган који одлучује о мери имаће у виду: тежину учињене повреде и њене последице, степен одговорности ученика, околности под којима је повреда учињена, раније понашање ученика, понашање после учињене повреде, узраст ученика и друге олакшавајуће и отежавајуће околности. 

Члан 20.

За  тежу повреду обавеза ученика могу се изрећи следеће васпитно-дисциплинске мере:

· укор директора, 

· укор наставничког већа,
· искључење ученика из школе. 

Ученику се за повреду обавезе може изрећи само једна васпитно дисциплинска мера.
Члан 21.

За учињену повреду забране, ученику се  може  изрећи  следећа васпитно-дисциплинска мера:

· укор директора или укор наставничког већа,
· искључење ученика из школе.
Члан 22.

Васпитно-дисциплинску меру укор директора решењем изриче директор за неоправдано изостајање са наставе и других облика образовно-васпитног рада од више од 25 часова у току године, као  и за учињену другу тежу повреду обавезе ученика или повреду забране, након спроведеног васпитно-дисциплинског поступка и утврђене одговорности ученика.

Члан 23.

Укор наставничког већа изриче се за неоправдано изостајање са наставе и других облика образовно-васпитног рада више од 30 часова у току школске године, као и за  учињену другу тежу повреду обавезе ученика или повреду забране, након спроведеног васпитно-дисциплинског поступка и утврђене одговорности ученика. 

Одлуку о изрицању васпитно - дисциплинске мере из става 1. овог члана доноси наставничко веће већином гласова укупног броја чланова.

На основу одлуке наставничког већа директор школе доноси решење о васпитно – дисциплинској мери  из става 1.овог члана. Решење мора да садржи све саставне делове које садржи решење у управном поступку. 

Члан 24.

Искључење из школе изриче се за неоправдано изостајање са наставе и других облика образовно - васпитног рада више од 35  часова у току школске године, као и за учињене друге теже повреде обавезе ученика или повреде забрана, након спроведеног васпитно-дисциплинског поступка и утврђене одговорности ученика.

Одлуку о изрицању васпитно- дисциплинске мере из става 1. овог члана доноси наставничко веће већином гласова укупног броја чланова.
На основу одлуке наставничког већа директор школе доноси решење о васпитно – дисциплинској мери  из става 1. овог члана. Решење мора да садржи све саставне делове које садржи решење у управном поступку. 

Члан 25.

Мере из члана 20. и 21. овог Правилника могу да се изрекне ученику ако је Школа претходно предузела неопходне активности из члана 5. овог Правилника.


Ако Школа није претходно предузела неопходне активности из члана 5. овог Правилника, предузеће их пре изрицања мере.

Када предузете активности доведу до позитивне промене понашања ученика, обуставиће се поступак, осим ако је учињеном повредом забране из члана 11. овог Правилника озбиљно угрожен интегритет другог лица.

Члан 26.

Школа, упоредо са изрицањем васпитне, односно васпитно-дициплинске мере, одређуjе ученику и обавезу обављања друштвено-корисног, односно хуманитарног рада,  а у складу са Правилником о обављању друштвено – корисног, односно хуманитарног рада који је прописао министар и који се непосредно примењује.

Активности друштвено-корисног, односно хуманитарног рада,  непосредно прати одељењски старешина самостално у случају изречене васпитне мере опомена и укор одељењског старешине. Активности уз изречену меру укор одељењског већа, укор директора или укор наставничког већа, одељењски старешина прати самостално, а ако је то потребно уз подршку наставника или стручног сарадника, које одреди одељењско веће, односно директор школе за изречене васпитно дисциплинске мере укор директора или укор наставничког већа. 

Евиденциjу о току спровођења активности друштвено-корисног, односно хуманитарног рада,  води  одељењски старешина. Евиденција садржи врсту активности, учесталост и временски период на који је одређена активност.

Писмени извештај о ефектима друштвено-корисног, односно хуманитарног  рада,  одељењски старешина подноси одељењском већу за изречене васпитне мере опомена, укор одељењског старешине и укор одељењског већа, а директору и наставничком већу за изречене васпитно дисциплинске мере укор директора и укор наставничког већа.“ 
Члан 27.
Владање ученика оцењује се бројчано најмање два пута у току полугодишта, а на крају првог и другог полугодишта и утиче на општи успех. 
Закључну оцену из владања утврђује одељењско веће на предлог одељењског старешине.

Закључна оцена из владања смањује се  због изречене васпитне или  васпитно – дисциплинске мере ученику, и то:

· за изречену васпитну меру укор одељењског старешине – владање се оцењује са врло добро (4),
· за изречену васпитну  меру укор одељењског већа – владање се оцењује са  добро (3),
· за изречену васпитно – дисциплинку  меру укор директора – владање се оцењује са  довољно (2),
· за изречене васпитно – дисциплинке  мере укор наставничког већа или искључење из школе владање се оцењује са незадовољавајуће (1).

Понашање ученика се прати и оцена се поправља на предлог одељењског старешине најкасније на крају првог или другог полугодишта када ученик показује позитивне промене у свом понашању и прихвата одговорност за своје поступке.

Смањена оцена из владања због неоправданих изостанака не може се поправити.
Члан 28.

Васпитна и васпитно – дисциплинска мера изричу се у школској години у којој је учињена повреда обавезе ученика.

V  ЕВИДЕНЦИЈА О ИЗРЕЧЕНИМ ВАСПИТНО-ДИСЦИПЛИНСКИМ
     МЕРАМА
Члан 29.

О изреченим васпитним и  васпитно-дисциплинским мерама одељенски старешина води евиденцију.

Васпитне и васпитно-дисциплинске мере уписују се у књигу евиденције о образовно васпитном раду у одељку „напомена“ , као и у ђачку књижицу ученика. 
VI  МАТЕРИЈАЛНА ОДГОВОРНОСТ УЧЕНИКА

Члан 30.

Ученик, његов родитељ односно законски заступник, одговара за материјалну штету коју ученик нанесе Школи или предузећу у којем се одржава пракса намерно или из крајње непажње, у складу са законом.

Члан 31.

Поступак за утврђивање материјалне одговорности ученика покреће директор захтевом, а води комисија од три члана коју формира директор.
Одељенски старешина је члан комисије. 

Члан 32.

Ако је штету проузроковало више ученика, утврђује се материјална одговорност сваког ученика посебно. 

Уколико се не може утврдити удео сваког ученика у проузроковању штете, сматра се да су сви ученици који су штету проузроковали намерно или из крајње непажње, подједнако одговорни и штету надокнађују солидарно.

Члан 33.

Директор доноси решење о материјалној одговорности ученика, висини штете и обавези ученика, односно његовог родитеља или старатеља да штету надокнади у одређеном року, а на основу предлога комисије.

Накнада штете уплаћује се на жиро рачун Школе, односно предузећа којем је штета нанета.

Ако ученик, односно родитељ или старатељ, одбије да штету надокнади, наплата се може тражити путем суда.
Директор може да одлучи да ученик, његов родитељ, односно старатељ буде делимично или у целини ослобођен надокнаде штете у случају кад би надокнада довела ученика и његову породицу у тешку материјалну ситуацију. 

VII  ПРАВНА ЗАШТИТА УЧЕНИКА

Члан 34.

Ученик, његов родитељ, односно други законски заступник,   има право да поднесе жалбу Школском одбору на изречену васпитно-дисциплинску меру за учињену тежу повреду обавезе ученика или  повреду забране, као и на решење о утврђеној материјалној одговорности ученика,  у року од осам дана од дана достављања решења којим се утврђује одговорност ученика и изриче мера.

Члан 35.


Школски одбор решава по жалби из чл. 34. овог Правилника у року од 15 дана од дана достављања жалбе.


Жалба одлаже извршење решења директора.


Против другостепеног решења о изреченој васпитно дисциплинској мери искључења ученика из Школе, ученик,  његов родитељ, односно други законски заступник има право на судску заштиту у управном спору.
VIII  ПРЕЛАЗНЕ И ЗАВРШНЕ ОДРЕДБЕ

Члан 36.
Овај Правилник ступа на снагу осмог дана од дана објављивања на огласној табли Школе.

Члан 37.
Даном ступања на снагу овог Правилника престају да важе одредбе Правилника о дисциплинској  и материјалној одговорности ученика Правно- биротехничке школе «Димитрије Давидовић»  у Земуну, дел. бр. дел.бр.947 од 12.10.2011. године.
          Председник Школског одборa      

                                                  _____________________

         Гашпар Павле
Правилник је заведен под деловодним бројем 705  од 22.08.2024. године, објављен је на огласној табли Школе дана 22.08.2024. године, а ступио је на снагу дана 01.09. 2024. године.

       Секретар школе

    __________________

